Nooddienste van selfone beroof in Pretoria | Netwerk24
Deur Sesona Ngqakamba, News24 07 November 2019 07:04
Werknemers van die Tshwane-nooddienste is Woensdag beroof toe hulle op 'n klaarblyklike noodgeval in Blok GG, Soshanguve, gereageer het.
Die voorval het omstreeks 02:00 gebeur nadat die inbelsentrum glo 'n oproep gekry het vir hul hulp met 'n pasiënt wat gesukkel het om asem te haal.
Toe die ambulans by die adres aankom, was die ligte af en die hek gesluit.
Terwyl die paramedici die inbelsentrum gebel het om die adres te bevestig, het 'n onbekende man op hulle toegeslaan en hulle met 'n vuurwapen gedreig.
Die man het aan die paramedici gesê hy het hulle gebel en hulle toe beroof.
Charles Mabaso, woordvoerder van die Tshwane-nooddienste, sê die man het aan die paramedici die presiese plek verskaf waar die pasiënt is en voordat hulle besef wat aangaan, het die man een van die beamptes met 'n vuurwapen deur 'n oop ruit gedreig.
Die man het selfone geëis en gesê die paramedici moet wegry.
"Die Tshwane-nooddienste veroordeel sulke dade van misdadigheid teenoor sy personeel. Paramedici is toegewyd aan die versorging, behandeling en vervoer van siekes en beseerdes sonder enige vooroordeel," sê Mabaso.
Hoewel die metro nie van voorneme is om dele van die metro as plekke te identifiseer waarheen hy nie sal gaan nie, sal hy egter nie huiwer om eers die veiligheid van sy personeel te oorweeg voordat paramedici na die gebiede gestuur word nie.